钦定古今图书集成/明伦汇编/氏族典/第262卷 > 王思礼
## 钦定古今图书集成/明伦汇编/氏族典/第262卷 > 王思礼

按《唐书王思礼传》：“思礼，高丽人，入居营州，父为朔方
军将。思礼习战斗，从王忠嗣至河西，与哥舒翰同籍
麾下。翰为陇右节度使，思礼与中郎将周佖事翰，以
功授右卫将军、关西兵马使。安禄山反，翰为元帅，奏
思礼赴军，委以军事，密劝翰表诛杨国忠，翰不应。复
请以三十骑劫至潼关杀之，翰曰：‘此乃吾反，何与禄
山事’？”潼关失守，思礼与李承光同走行在，肃宗责不
坚守，引至纛下，将斩之。宰相房琯谏，以为可收后效，
遂独斩承光，赦思礼。寻副房琯战便桥，不利，更为关
内行营节度，守武功。长安平，思礼先入清宫，收东京，
迁兵部尚书，封霍国公。寻兼潞、沁等州节度。乾元元
年，与子仪围贼相州，军溃，惟李光弼、思礼完军还。寻
破史思明别将万馀众于直干岭。光弼徙河阳，代为
河东节度副大使。上元元年，加司空。二年薨，赠太尉，
谥曰武烈。